รัฐบาลตั้งเป้าฉีดวัคซีนโควิด-19 ให้ครอบคลุมประชากรร้อยละ 70 ในเดือนพฤศจิกายนนี้ สร้างความเชื่อมั่นรองรับการเปิดประเทศ
นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่คุณหญิงสุดารัตน์ เกยุราพันธ์ ประธานพรรคไทยสร้างไทย ระบุว่า รัฐควรจะฉีดวัคซีนให้กับชาวต่างชาติที่เดินทางมาประเทศไทยทุกคน เพื่อเป็นการสร้างความมั่นใจและแสดงให้เห็นถึงความพร้อมสำหรับการเปิดประเทศ ว่า การจะนำงบประมาณที่มาจากภาษีประชาชนคนไทย ไปจัดซื้อวัคซีนเพื่อฉีดให้กับนักท่องเที่ยวทุกคนนั้น ยังไม่ใช่กลุ่มเป้าหมายแรกๆ ของรัฐบาล เพราะต้องการให้คนไทยได้รับวัคซีนให้ครบทุกคนก่อน เพื่อสร้างภูมิคุ้มกันหมู่และเพิ่มความเชื่อมั่นให้กับนักท่องเที่ยวชาวต่างประเทศกรมควบคุมโรค ยืนยันว่า ไทยมีวัคซีนถึง 180.6 ล้านโดส ซึ่งเกินกว่าแผนเดิมที่รัฐบาลกำหนดไว้ พร้อมกันนี้นายกรัฐมนตรียังสั่งการให้กระทรวงสาธารณสุขสั่งจองและจัดซื้อวัคซีนที่มีเทคโนโลยีใหม่ๆ ด้วย เพื่อให้ครอบคลุมกรณีที่เกิดการกลายพันธุ์สำหรับการฉีดวัคซีนนั้น ปัจจุบันไทยฉีดวัคซีนไปแล้วมากกว่า 73 ล้านโดส ครอบคลุมทั้งคนไทย ชาวต่างประเทศและแรงงานต่างด้าวที่ทำงานในประเทศไทย โดยในเดือนพฤศจิกายนนี้ ตั้งเป้าฉีดวัคซีนโควิด-19 ให้ได้อีก 25 ล้านโดส ซึ่งจะครอบคลุมประชากรทั้งหมดอย่างน้อยร้อยละ 70 ในทุกจังหวัดอีกด้วย ดังนั้นจะเห็นได้ว่าที่ผ่านมาประเทศไทยได้รับเสียงชื่นชมจากประเทศต่างๆ รวมถึงองค์การอนามัยโลก (WHO) ที่ยกให้ไทยเป็นตัวอย่างการบูรณาการทำงานของหน่วยงานทั้งหมด พร้อมทั้งยังแนะนำทุกประเทศทั่วโลกให้ดูไทยเป็นตัวอย่างอีกด้วย